Útvar hlavného kontrolóra
Mesta Košice

Správa
o výsledku kontroly

V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v období od 13. 7. 2009 do              28. 9. 2009 kontrolu vybraných nákladových položiek za obdobie roka 2008 v DPMK a.s. Košice.

Kontrolou bolo zistené:

I. Hospodárske výsledky

Dosiahnuté hospodárske výsledky oproti plánovaným za obdobie roka 2008 udáva nasledujúca tabuľka (v tis. Sk):

Rok 2008	Náklady	Výnosy	Hosp. výsledok	
Plán	1 055 373,00	975 920,00	-79 453,00	
Skutočnosť	1 061 015,00	981 768,00	-79 247,00	
% plnenie	100,53	100,60	99,74	

	Z uvedenej tabuľky vyplýva, že plánovaná strata nebola prekročená.

Dotácie na bežné výdavky:

-	zo ŠR – ESF 		    4 078 tis. Sk
-	z rozpočtu mesta 	418 530 tis. Sk
-	z VÚC a obce 		    1 500 tis. Sk
Spolu			424 108 tis. Sk

Dotácie na bežné výdavky boli účelovo určené na krytie prevádzkových nákladov MVD. Kontrole boli podrobené dotácie z rozpočtu mesta, ich použitie bolo nasledovné:

-	PHM a mazivá pre autobusy MVD 				68 731 028,36 Sk
-	Trakčná energia pre KD a TD 					38 973 480,37 Sk
-	Energie ostatné 						     445 039,96 Sk
-	Nákup nových a protektorovaných pneumatík pre AD a TD      	     828 244,57 Sk
-	Nákup materiálu a náhradných dielov 				10 581 616,68 Sk
-	Oprava a údržba dopr. prostriedkov a ost. 			     347 479,06 Sk
-	Mzdy a odvody					          	           270 274 335,00 Sk
-	Nájomné 							28 348 776,00 Sk
Spolu 							           418 530 000,00 Sk

Dotácie na obstaranie DHM:

-	zo ŠR 			           0 tis. Sk
-	z rozpočtu mesta 	    3 344 tis. Sk

Finančné zúčtovanie investičnej dotácie z rozpočtu mesta do 31. 12. 2008 v (Sk):

Názov investičnej dotácie	Ročný schválený limit	Skutočné použitie	Rozdiel	
Nákup 10 autobusov	50 000 000	0	50 000 000	
Automaty na predaj CL	2 856 000	2 200 000	656 000	
Elektron. registr. pokladne	1 144 000	1 144 000	0	
SPOLU	54 000 000	3 344 000	50 656 000	

Účelovosť dotácií na bežné výdavky a na obstaranie DHM bola dodržaná.

II. Náklady

A. Oprava a udržiavanie

	V roku 2008 boli zúčtované náklady na opravu a udržiavanie (úč. 511) v celkovej sume 21 747 362,93 Sk. Oproti finančnému plánu (29 000 tis. Sk) ich čerpanie predstavuje 74,91%.

Z celkovej sumy nákladov 21 747 362,93 Sk predstavujú:

-	priame náklady, úč. 511 – 1, sumu 	5 518 694,03 Sk
-	režijné náklady, úč. 511 – 2, sumu        16 228 668,90 Sk.

Kontrole boli podrobené nákladové položky režijných nákladov zúčtované na účte 511 – 2, ktorých výška presiahla sumu 100 tis. Sk.

DPMK a.s. má vydanú internú organizačnú smernicu č. 0S – 37 – Q pre zadávanie zákaziek formou verejného obstarávania. V roku 2008 boli v platnosti 2 vydania smernice.

-	pre obdobie od 1. 1. 2008 do 28. 9. 2008 bolo platné druhé vydanie zo dňa 1. 6. 2007 pod názvom „Zásady pre zadávanie zákaziek v súlade so zákonom č. 25/2006 Z.z. o verejnom obstarávaní a o zmene a doplnení niektorých zákonov a zásady pre zadávanie ostatných zákaziek v režime obstarávateľa“. (Ďalej len Zásady pre zadávanie zákaziek)
-	pre obdobie od 29. 9. 2008 do 31. 12. 2008 bolo platné tretie vydanie smernice zo dňa              29. 9. 2008 pod názvom „Smernica o verejnom obstarávaní tovarov, stavebných prác a služieb v podmienkach DPMK a.s.“. (Ďalej len Smernica o verejnom obstarávaní)

1.   Druhé vydanie smernice – Zásady pre zadávanie zákaziek

	Zadávanie ostatných zákaziek obstarávateľom (zákazky do finančného limitu, pre ktoré sa zákon o verejnom obstarávaní pre DPMK a.s. ako obstarávateľa nevzťahuje) podľa internej smernice „Zásady pre zadávanie zákaziek“ platnej pre obdobie 1. – 09./2008 je rozdelené do 4 článkov podľa cenových hladín.

a)	V zmysle článku 5.2.2. tovary a služby od 50 001 Sk do 500 000 Sk a stavebné práce od    50 001 Sk do 1 000 000 Sk sa zabezpečujú formou prieskumu trhu a oslovením, ak je to možné, minimálne 3 dodávateľov. Prieskum trhu vykoná poverený zamestnanec, ktorý je zodpovedný za prieskum trhu. Prieskumný list schváli svojim podpisom príslušný riaditeľ úseku. Pre stavebné práce s finančným limitom nad 250 001 Sk sa vyžaduje písomná forma zmluvy. Úspešný dodávateľ je povinný pred podpísaním zmluvy predložiť doklad o oprávnení podnikať v predmete činnosti.
b)	V zmysle článku 5.2.3. pri tovaroch a službách od 500 001 Sk do 1 000 000 Sk a stavebných prácach od 1 000 001 Sk do 4 000 000 Sk pred zahájením procesu obstarávania bude určená 3 – členná komisia v zložení: člen predstavenstva, príslušný riaditeľ úseku a osoba, ktorá zabezpečuje prieskum trhu. Obstarávanie sa zabezpečí formou výzvy výlučne písomnou formou s oslovením, ak je to možné, minimálne 3 dodávateľov. Prieskum trhu formou výzvy vykonáva poverený zamestnanec, ktorý po vyhodnotení ponúk komisiou, následne jednotlivé ponuky zapíše do tlačiva „Prieskum trhu“. Vo výzve na predloženie ponuky poverený zamestnanec upozorní, aby ponuky boli zasielané v uzatvorenej obálke s uvedením názvu zákazky. Pri zadávaní zákaziek sa vyžaduje písomná forma zmluvy a úspešný dodávateľ je povinný pred podpísaním zmluvy predložiť doklad o oprávnení podnikať v predmete činnosti.
c)	V zmysle článku 5.2.5. smernice, obstarávanie zákaziek je možné obstarávať aj spôsobom využitia elektronických aukcií.

2.   Tretie vydanie smernice – Smernica o verejnom obstarávaní

	Zadávanie ostatných zákaziek obstarávateľom podľa internej smernice „Smernica o verejnom obstarávaní“ platnej pre obdobie 10. – 12./2008 je rozdelené taktiež do 4 cenových hladín.

a)	Podľa článku 5.7.2. tovary a služby od 100 001 Sk do 500 000 Sk a stavebné práce od      100 001 Sk do 1 000 000 Sk sa zabezpečia formou prieskumu trhu a oslovením, ak je to možné minimálne 3 dodávateľov. Prieskum trhu vykonáva zamestnanec poverený riaditeľom úseku a vyhodnotenie prieskumu trhu schvaľuje príslušný riaditeľ úseku. Pri zadávaní jednorazovej zákazky sa nevyžaduje písomná forma zmluvy.
Pri zadávaní zákazky na stavebné práce s finančným limitom nad 250 001 Sk sa vyžaduje písomná forma zmluvy a úspešný dodávateľ je povinný pred podpísaním zmluvy predložiť doklad o oprávnení podnikať v predmete činnosti.
b)	Podľa článku 5.7.3. pri tovaroch a službách od 500 001 Sk do 1 000 000 Sk a stavebných prácach od 1 000 001 Sk do 4 000 000 Sk pred zahájením procesu obstarávania riaditeľ úseku určí 3 – člennú komisiu, ktorá vykonáva výber dodávateľov pre oslovenie, otváranie a vyhodnotenie ponúk. Obstaranie sa zabezpečí formou výzvy výlučne písomnou formou, ak je to možné, minimálne  3 dodávateľov. Prieskum trhu formou výzvy vykonáva zamestnanec poverený riaditeľom úseku. Vo výzve na predloženie ponuky poverený zamestnanec upozorní, aby ponuky boli zasielané v uzatvorenej obálke s uvedením názvu zákazky. Pri zadávaní zákaziek sa vyžaduje písomná forma zmluvy. Úspešný dodávateľ je povinný pred podpísaním zmluvy predložiť doklad o oprávnení podnikať v predmete činnosti.
c)	V zmysle článku 5.8. Smernice o verejnom obstarávaní je možné pri zadávaní zákaziek použiť elektronické aukcie a to v prípadoch, ak zákazky možno presne kvantifikovať. Použitie elektronickej aukcie musí byť uvedené vo výzve na predloženie ponúk.
V prípade, že sa do elektronickej aukcie prihlási iba jeden uchádzač, výberové konanie sa zruší a prihlásený uchádzač sa vyzve na rokovanie o úprave ceny, prípadne o ďalších podmienkach.
Ak sa použije elektronická aukcia, po jej ukončení sa vytlačí zo systému súhrnný protokol ako aj samotný protokol úspešného uchádzača. Celý proces sa zavŕši uzavretím zmluvy.

	Kontrolou účtovných dokladov a predloženej dokumentácie z výberového konania jednotlivých dodávateľov boli zistené nasledujúce nedostatky: 

- úč. doklad č. 5181630

	Faktúra dodávateľa č. 0301080030 – Inžinierske stavby a.s Košice zo dňa 30. 4. 2008, vystavená na sumu 2 058 550 Sk bez DPH za stavebné práce na oprave ciest – asfaltovanie plôch na Hornádskej ulici v Košiciach. Na realizáciu prác bola uzatvorená ZoD č. 72/2007 – 03 zo dňa 10. 9. 2007 v cene diela 971 000 Sk. Dodatkom  č. 1 k zmluve zo dňa 11. 4. 2008 bola upravená cena diela v rozsahu rozšírenia množstva prác z výmery 1 750 m2 na 3 681 m2 ako aj o úpravu 4 ks uličných vpustí na celkovú cenu diela 2 058 550 Sk bez DPH. Jednotková cena 550 Sk/m2 asfaltovaných plôch zostala zachovaná.

	Obstarávateľ zaslal výzvy na predloženie cenovej ponuky 3 možným dodávateľom. Výzva zo dňa 2. 7. 2007. Vo výzve obstarávateľ uviedol, že pre urýchlenie procesu výberu dodávateľa požaduje dodať k ponuke aj návrh zmluvy o dielo, doklad o oprávnení podnikať v oblasti predmetu obstarania a doklad o odbornej spôsobilosti stavbyvedúceho v príslušnom odbore – pozemné stavby. Ponuky bolo potrebné zaslať, prípadne osobne doručiť do podateľne DPMK a.s. do 18. 7. 2007 v zalepenej obálke s názvom akcie. Jediným kritériom bola cena.
	V dokumentácii z obstarávania sa nenachádzajú písomné cenové ponuky dodávateľov ani návrhy ZoD, okrem návrhu ZoD od dodávateľa Inžinierske stavby a.s. Košice. Nachádza sa len rukou spracovaná tabuľka cenových ponúk jednotlivých dodávateľov s dátumom 20. 7. 2007 a dvoma nečitateľnými podpismi, v ktorej sú uvedené cenové ponuky za jednotku prevedených prác a to:

-	EUROVIA – Cesty a.s. Košice 	604 Sk/m2
-	Inžinierske stavby a.s. Košice 	550 Sk/m2
-	ASPRON s.r.o. Košice 		670 Sk/m2

Ceny sú uvedené pre položenie asfaltu hrúbky 6 cm. Zhodné ceny sú uvedené aj v prieskumnom liste z prieskumu trhu, ktorý schválil riaditeľ úseku.
	V dokumentácii sa nenachádza ani doklad vybraného dodávateľa IS a.s. Košice o oprávnení podnikať, tak ako bola stanovená požiadavka vo výzve a ako to ukladá druhé vydanie smernice – Zásady pre zadávanie zákaziek.

	Z uvedených kontrolných zistení vyplýva, že obstarávateľ pri výbere dodávateľa nepostupoval v súlade s výzvou a výber najefektívnejšieho dodávateľa nie je možné relevantne posúdiť nakoľko v dokumentácii nie sú doložené cenové ponuky od ostatných 2 možných dodávateľov.

- úč. doklad č. 5183521

	Faktúra dodávateľa č. 36/09/08 – Ing. Jozef P., Košice zo dňa 5. 9. 2008 vystavená na sumu 609 147 Sk bez DPH za opravu plochej členitej strechy z mäkkej krytiny na hlavnej budove „A“. Na realizáciu prác bola uzatvorená ZoD č. 30/06/2008 Pe zo dňa 2. 7. 2008 v cene diela 609 147 Sk.

	Z predloženej dokumentácie z výberu dodávateľa na realizáciu zákazky vyplýva, že boli predložené 3 ponuky:

-	Ing. Jozef P.			609 147,00 Sk
-	BROLSTAV s.r.o. Košice	659 697,38 Sk
-	Miroslav P., Košice		630 725,00 Sk

ZoD bola uzatvorená s dodávateľom, ktorý predložil najvýhodnejšiu cenovú ponuku.

Podľa výzvy na predloženie cenovej ponuky úspešný uchádzač mal predložiť do 3 pracovných dní po vyhodnotení ponúk overenú kópiu dokladu o oprávnení podnikať v predmete zákazky nie staršiu ako 3 mesiace ku dňu predkladania ponuky. Tento doklad sa v dokumentácii nenachádza. Povinnosť predložiť uvedený doklad zo strany úspešného uchádzača ukladá aj interná smernica „Zásady pre zadávanie zákaziek“.
V dokumentácii sa nenachádza ani prieskumný list z výberu dodávateľa, ktorý schvaľuje svojim podpisom príslušný riaditeľ úseku, tak ako je to uložené vo vyššie uvedenej internej smernici.

- úč. doklad č. 5183843

	Faktúra dodávateľa 38/09/08 zo dňa 30. 9. 2008 na sumu 385 202,00 Sk bez DPH od dodávateľa Ing. Jozef P., Košice za opravu plochej strechy z mäkkej krytiny na budove dielenských priestorov a garáží SÚPTZ a VVaK. Na realizáciu prác bola uzatvorená ZoD č. 20/08/2008 Pe zo dňa  2. 9. 2008 v cene diela  385 202 Sk.

	Výzva na predloženie ponuky bola zaslaná 6 možným dodávateľom. Cenové ponuky zaslali 3 uchádzači. Najnižšiu cenovú ponuku predložil Ing. Jozef P.
	
Zistené nedostatky ako v predchádzajúcom prípade.

- úč. doklad č. 5184856

	Faktúra dodávateľa č. 200860 zo dňa 27. 11. 2008 za prevedené natieračské práce podľa ZoD č. 1635/2008 v celkovej sume 395 404 Sk bez DPH, plus naviac práce v sume 7 671 Sk bez DPH. Fakturované celkom 403 075 Sk bez DPH. Dodávateľ – LAKO s.r.o. Malý Horeš. ZoD bola uzatvorená dňa 3. 11. 2008 na základe výberu dodávateľa formou prieskumu trhu. Predmetom zmluvy bola oprava a stabilizácia povrchu dupronitových a betónových stĺpov a stien v hale opráv trolejbusovej dopravy.
	V zmysle výzvy na predloženie cenovej ponuky boli stanovené podmienky účasti uchádzačov vo verejnom obstarávaní, kde okrem predloženia cenovej ponuky mal uchádzač o zákazku predložiť aj ďalšie doklady a to: certifikát použitej náterovej hmoty a fotokópiu aktuálneho dokladu o oprávnení podnikať. Povinnosť predložiť doklad o oprávnení podnikať v predmete činnosti pre úspešného uchádzača je uložená aj v internej smernici (3. vydanie) o verejnom obstarávaní tovarov, stavebných prác a služieb.

	Podľa výzvy na predloženie cenovej ponuky mal uchádzač vložiť ponuku do obálky, ktorá musela spĺňať nasledujúce požiadavky:

-	obsahovať adresu alebo obchodné meno uchádzača
-	byť označená heslom: „Cenová ponuka – NEOTVÁRAŤ“
-	byť riadne uzatvorená (podpísaná zodpovednou osobou alebo opečiatkovaná) a následne prelepená.
Ponuka, ktorá nebude spĺňať uvedené požiadavky nebude zaradená do hodnotenia.

Kontrolou dokumentácie z verejného obstarávania bolo zistené, že v nej sa nachádzajú 2 cenové ponuky bez obálok:

-	ponuka spoločnosti LAKO s.r.o. Malý Horeš v celkovej cene 395 404 Sk bez DPH
-	ponuka Vojtecha P., Veľký Horeš v celkovej cene 420 532 Sk bez DPH.

Na ponukových listoch nie je vyznačený dátum a čas doručenia.

V dokumentácii z výberu dodávateľa sa nenachádzajú certifikáty náterových hmôt ani fotokópie aktuálnych dokladov uchádzačov o oprávnení podnikať v predmete zákazky tak ako boli stanovené podmienky účasti vo výzve na predloženie cenovej ponuky.
Z uvedených kontrolných zistení vyplýva, že obstarávateľ pri výbere dodávateľa nepostupoval v súlade s výzvou a konal aj v rozpore s internou smernicou o verejnom obstarávaní (3. vydanie).

Elektronické aukcie

	Pri výbere uchádzačov pri zadávaní zákaziek formou elektronickej aukcie výzva na predloženie cenovej ponuky obsahuje ako jediné kritérium na hodnotenie ponúk pri dodržaní obchodných a zmluvných ponúk cenu.
	Okrem toho obsahuje povinnosti úspešného uchádzača predložiť do 3 pracovných dní po ukončení elektronickej aukcie:

-	overenú kópiu dokladu o oprávnení podnikať v predmete zákazky nie staršiu ako 3 mesiace ku dňu predkladania ponuky
-	návrh zmluvy v súlade s výsledkom elektronickej aukcie.
Kontrolou dokumentácie pri zadávaní zákaziek formou elektronickej aukcie bolo zistené, že v niektorých prípadoch sa nenachádzali overené kópie dokladov o oprávnení podnikať od úspešných uchádzačov, tak ako bolo požadované vo výzvach a ako to ukladajú interné smernice. Jedná sa o nasledovné prípady:

- úč. doklad č. 5182309

	Faktúra dodávateľa č. 23/06/08 – Ing. Jozef P., Košice zo dňa 12. 6. 2008 vystavená na sumu 125 000 Sk bez DPH za opravu strešných žľabov a zvodov haly ťažkej údržby. ZoD č. 25/05/2008 Pe zo dňa 26. 5. 2008. Cena diela 125 000 Sk.

- úč. doklad č. 5183113

	Faktúra dodávateľa č. 32/08/08 – Ing. Jozef P., Košice zo dňa    7. 8. 2008 vystavená na sumu 215 000 Sk bez DPH za opravu plochej členitej strechy z mäkkej krytiny na budove meniarne „E“. ZoD č. 16/06/2008 Pe zo dňa 2. 7. 2008. Cena diela 215 000 Sk.

- úč. doklad č. 5183706

	Faktúra dodávateľa č. 2008058 zo dňa 22. 9. 2008 – SEPSTAV – Ing. Peter S., Snina, vystavená na sumu 346 993,30 Sk bez DPH za opravu fasády na budove PCD. ZoD č. 25/08/2008 zo dňa              2. 9. 2008. Cena diela 379 000 Sk stanovená ako maximálna podľa rozsahu prác.

- úč. doklad č. 5184581 a úč. doklad č. 5185180

	Faktúry dodávateľa č. 29/2008 zo dňa 12. 11. 2008 na sumu 922 868 Sk bez DPH a č. 30/2008 zo dňa 16. 12. 2008 na sumu 979 065 Sk bez DPH. Faktúry dodávateľa: Milan S., Košice za maliarske a natieračské práce v dielňach DPMK (ľahká a ťažká údržba). Fakturované práce v roku 2008 v celkovej sume 1 901 933 Sk bez DPH. V ZoD č. 18/09/2008 zo dňa 26. 9. 2008 je cena diela stanovená vo výške 2 916 567 Sk bez DPH. Rozdiel 1 014 634 Sk oproti ZoD predstavuje práce realizované v 2. etape v roku 2009.

- úč. doklad č. 5184617

	Faktúra dodávateľa č. 10081241 – BONITA PLAST Košice s.r.o. zo dňa 13. 11. 2008 vystavená na sumu 755 000 Sk bez DPH za dodávku a montáž plastových okien v počte 68 ks a 4 dverné jednotky. ZoD č. P1 – 2451/08 zo dňa 18. 8. 2008. Cena diela 755 000 Sk.

- úč. doklad č. 5185235

	Faktúra dodávateľa č. 46/12/08 – Ing. Jozef P., Košice zo dňa 22. 12. 2008 na sumu 439 800 Sk bez DPH za opravu klampiarskych prvkov striech na 10 meniarňach. ZoD č. 06/10/2008 Pe zo dňa         8. 10. 2008. Cena diela  439 800 Sk.

	Vo všetkých prípadoch zadávania zákaziek pri výbere dodávateľov bolo stanovené kritérium najnižšej ceny, čo bolo zo strany obstarávateľa aj dodržané.

B. Ostatné kontrolné zistenia

Náklady z dôvodu zahorenia autobusov Solaris

V roku 2006 došlo k dvom prípadom zahorenia autobusov Solaris Urbino 15 a to:

-	dňa 21. 3. 2006 autobus s evidenčným číslom KE 930 CM, interné evidenčné číslo 3520
-	dňa 7. 7. 2006 autobus s evidenčným číslom KE 921 CM, interné evidenčné číslo 3511 (od       13. 12. 2006 KE 217 EY)

Obidva autobusy boli dodané v jednej dodávke v roku 2002 s motormi DAF.

Z predloženej dokumentácie ku kontrole vyplýva, že autobusy značky Solaris Urbino 15 vyrába a dodáva spoločnosť SOLARIS BUS & Coach S.A. Poľsko s motormi DAF z Holandska a štartérmi, ktorých výrobcom je spoločnosť BOSCH z Nemecka.

a) Príčina zahorenia autobusov

	Z dokumentácie ďalej vyplýva, že prvý zahorený autobus ev. č. 3520 bol po požiari fotograficky zdokumentovaný a následne zaslaný na opravu do servisu výrobného závodu Solaris k oprave a k určeniu presnej príčiny požiaru.
	Po požiari druhého autobusu ev. č. 3511 bolo vykonané komisionálne rozobratie štartéru vozidla, ktorý sa javil ako najpravdepodobnejšia príčina požiaru. Komisiu tvorili odborníci DPMK a.s., bol prizvaný zástupca servisu spoločnosti Solaris z Poľska a zástupca servisu DAF z Prešova.
	Z výsledku kontroly štartéra komisia urobila záznam zo dňa 11. 7. 2006, podľa ktorého príčinou požiaru sa javil štartér vozidla. Štartér bol odovzdaný zástupcovi výrobcu SOLARIS k ďalšiemu riešeniu.
	Dňa 17. 8. 2006 sa uskutočnilo v DPMK a.s. ďalšie stretnutie zástupcov výrobcu autobusov SOLARIS, zástupcov výrobcu motorov DAF a zástupcov výrobcu štartérov BOSCH za účasti odborníkov prevádzkovateľa autobusov. Podľa zápisu z výsledku kontroly štartérov autobusov z uvedeného dňa boli rozobraté štartéry obidvoch autobusov, boli vykonané kontrolné elektrické merania na autobuse rovnakej dodávky (ev. č. 3514) a výrobca autobusov mal dať písomne stanovisko k príčinám požiaru do               15. 9. 2006.

	Nezávisle od uvedených kontrol DPMK a.s. požiadal Požiarnotechnický a expertízny ústav MV SR v Bratislave o vykonanie šetrenia príčin požiaru autobusu ev. č. 3511. Odborný posudok, ktorý DPMK a.s. obdržal 10. 10. 2006  uvádza ako príčinu vzniku požiaru autobusu ev. č. 3511 typ SOLARIS URBINO 15  poruchu na štartéri – spečenie kontaktov silového prívodu štartéra BOSCH. Ďalšie skutočnosti neboli zistené. Tento posudok podľa dôvodovej správy „Škodové udalosti z dôvodu zahorenia autobusov SOLARIS“, ktorú spracoval Ing. Ľubomír M. (vedúci SÚCD) dňa 14. 8. 2007 bol pretlmočený do poľského jazyka a zaslané predsedovi predstavenstva spoločnosti SOLARIS.

b) Riešenie vzniknutej škody

-	DPMK a.s. listom zo dňa 2. 10. 2006 adresovaným riaditeľovi servisu SOLARIS žiada o stanovisko, v akej miere sa bude výrobca autobusov podieľať na nákladoch na odstránenie škôd po požiaroch. Súčasne navrhujú, aby náklady na opravu obidvoch autobusov vrátane dopravy boli nákladmi spoločnosti SOLARIS.
Na list došla odpoveď faxom dňa 17. 11. 2006 v ktorom sa uvádza, že spoločnosť SOLARIS rieši problematiku nákladov na opravu autobusov spolu s dodávateľom motorov DAF, ale ku konečnej dohode zatiaľ nedošlo.
-	Dňa 25. 10. 2006 bol riaditeľovi servisu SOLARIS zaslaný ďalší list, v ktorom DPMK a.s. žiada o výmenu všetkých štartérov starého typu za nový typ na náklady dodávateľa.
V odpovedi na list (fax zo 17. 11. 2006) sa uvádza, že firma SOLARIS stále nemá odpoveď od výrobcu motorov DAF o náhrade škody.
-	Dňa 10. 11. 2006 bol zaslaný predsedom predstavenstva list adresovaný predsedovi predstavenstva spoločnosti SOLARIS, v ktorom žiada o doriešenie celého problému zahorenia autobusov.

Z dôvodovej správy zahorenia autobusov vyplýva, že k 30. 3. 2007 boli bezplatne vymenené štartéry za nový typ u všetkých autobusov SOLARIS.

c) Fakturácia za opravu autobusov a jej úhrada

	Za opravu zahorených autobusov boli dodávateľom opráv firmou SOLARIS vystavené 2 faktúry:

-	faktúra č. FSE – 12/07/SMV zo dňa 11. 6. 2007 (úč. d. č. 5172423, DPMK a.s. doručená           20. 6. 2007) na sumu 80 142,68 EUR za opravu autobusu EČV KE 930 CM. Faktúra bola uhradená dňa 18. 7. 2007. V čase úhrady faktúry a platného kurzu 33,55 Sk/EUR to predstavuje 2 688 786,91 Sk.
-	Faktúra č. FSE – 16/07/SMU zo dňa 5. 7. 2007 (úč. d. č. 5172784, DPMK a.s. doručená            13. 7. 2007) na sumu 45 798,18 EUR za opravu autobusu EČV KE 217 EY. Faktúra bola uhradená dňa 22. 8. 2007. V čase úhrady a platného kurzu 34,24 Sk/EUR to predstavuje 1 568 129,68 Sk.

Kontrolou fakturácie bolo zistené, že pri faktúre na sumu 45 798,18 EUR nebola do celkovej fakturácie zahrnutá položka „oprava motora v autorizovanom servise DAF“, ktorú znášal opravca (poskytnutý 100% rabat). Táto položka pri faktúre na sumu 80 142,68 EUR predstavovala finančnú čiastku 25 671,55 EUR, čo v prepočte na Sk činí 861 280,50 Sk.

Celkové náklady na opravu zahorených autobusov predstavovali sumu 4 256 916,59 Sk.

Podľa likvidačných listov k faktúram, úhrady faktúr schválil a potvrdil Ing. Nagy Róbert, ktorý v čase úhrad (od 11. 6. 2007 do 31. 10. 2008) pôsobil vo funkcii riaditeľa dopravy a techniky (DaT).
Úhrada faktúry na sumu 80 142,68 EUR bola schválená dňa 17. 7. 2007 a faktúry na sumu 45 798,18 EUR dňa 20. 8. 2007, pričom riaditeľ DaT mailom zo dňa 24. 8. 2007 oznámil na ekonomický úsek, že túto druhú faktúru žiada neuhrádzať a čakať na ďalší pokyn. Faktúra bola už uhradená dňa      22. 8. 2007.

Z uvedených zistení vyplýva, že DPMK a.s. uhradil faktúry v čase, keď ešte nebola doriešená problematika znášania škôd zo zahorených autobusov aj keď bolo dokázané, že zahorenia nastali v dôsledku výrobnej chyby na štartéroch.

C. Ostatné náklady

Náklady na cestovné 

	DPMK a.s. eviduje na účte 512 – Cestovné náhrady za rok 2008 nasledovne:

-	úč. 512-12 Cestovné tuzemské 		216 422,34 Sk
-	úč. 512-22 Cestovné zahraničné 	307 983,34 Sk
-	úč. 512-32 Cestovné paušál		188 210,00 Sk		
Spolu					712 615,68 Sk

	DPMK a.s. má pre cestovné náhrady spracovanú vnútropodnikovú smernicu č. 12/6 zo dňa         1. 5. 2006 platnú do 14. 6. 2008 a od 14. 6. 2008 smernicu OS - 45, ktorou je určený postup pri čerpaní výdavkov na poskytovanie cestovných náhrad.

Kontrolou bolo zistené, že DPMK a.s. v roku 2008 uzavrel dohodu o používaní vlastného motorového vozidla pri výkone funkcie so štyrmi členmi predstavenstva na ubehnutie 350 km/mesiac. Výška paušálnej náhrady mesačne predstavuje sumu od 3 180 Sk do 3 945 Sk podľa typu auta.

	Prehodnotenie paušálnych náhrad za používanie vlastného CMV pri plnení pracovných povinností členom predstavenstva na rok 2008 bolo schválené generálnym riaditeľom DPMK a.s. dňa   29. 4. 2008.
	Podľa vnútropodnikovej smernice platnej do 14. 6. 2008 čl. 5.17 – Paušálne náhrady, členovia predstavenstva a dozornej rady nepredkladajú prehľady ubehnutých kilometrov, nakoľko paušálna náhrada, ktorá sa im vypláca sa považuje za príjem, ktorý je zdaňovaný podľa zákona č. 595/2003 Z.z. o dani z príjmov (§ 5 ods. 2). Z tohto dôvodu prehľady ubehnutých kilometrov neboli za I. polrok 2008 predložené.
	Podľa smernice OS - 45 platnej od 14. 6. 2008 bodu 5.15 je zamestnanec povinný viesť evidenciu ubehnutých kilometrov za každý mesiac a raz za polrok túto evidenciu predložiť na oddelenie EPaN na prehodnotenie a kontrolu ubehnutých kilometrov. Evidencia ubehnutých kilometrov nebola členmi predstavenstva za II. polrok 2008 predložená, preto nie je možné skontrolovať skutočne ubehnuté kilometre a účel použitia vlastného CMV.

Kontrole boli ďalej podrobené náklady za služby zúčtované za:

-	upratovacie služby  v sume 7 988 850,60 Sk (úč. č. 518 – 15)
-	právnu pomoc – JUDr. Vladimír V. v sume 404 600,00 Sk za zastupovanie v spore so spoločnosťou OutClaim, s.r.o. (úč. č. 518 – 28)
-	právne služby poskytované advokátom JUDr. Petrom F. pri vymáhaní pohľadávok za cestovanie bez platného cestovného dokladu (úč. č. 518 – 32)
-	zmluvné pokuty za porušenie hospodárskych zmlúv v sume 390 246,60 Sk (úč. č. 544 – 12).

Zmluvné pokuty za porušenie hospodárskych zmlúv

	Na základe zmluvy o prevádzke dopravných prostriedkov a zmluvy na vykonanie prepravy osôb zo dňa 1. 6. 2007 prevádzkovateľ DPMK a.s. sa zaviazal vykonávať pravidelnú prepravu osôb pre objednávateľa U.S.STEEL Košice s.r.o..
	Za poskytnuté služby DPMK a.s. fakturuje jednotlivé prepravné výkony podľa tarify DPMK a.s. pre pravidelnú fakturačnú dopravu. Podľa článku IV. Bodu 2 – Zmluvné sankcie, si objednávateľ uplatnil od prevádzkovateľa zmluvné pokuty za nerealizované spoje.
	Pri faktúrach sú doložené fotokópie spoločných cestovných lístkov a prehľad neprevedených spojov, na ktorých je uvedený dátum vykonania prepravy, číslo služby, čas vynechaných spojov, počet vynechaných spojov s uvedením dôvodov, prečo spoj vynechal a výška zmluvnej pokuty.
	Zmluvné pokuty boli fakturované z dôvodu neprevedených spojov, kvôli poruchám na autobusoch. Zmluvné pokuty neboli zosobnené vodičom autobusov, nakoľko nešlo o vlastné zapríčinenie porúch.

	Kontrolou iné nedostatky zistené neboli.

III. Verejné obstarávanie

	Podľa § 8 zákona č. 25/2006 Z.z. o verejnom obstarávaní je DPMK a.s. obstarávateľom. DPMK a.s. ako obstarávateľ je povinný dodržiavať postupy podľa zákona o verejnom obstarávaní pri zadávaní nadlimitných zákaziek.

	Nadlimitná zákazka je, ak predpokladaná hodnota zákazky sa rovná alebo je vyššia ako 473 000 EUR, ak ide o zákazku na dodanie tovaru alebo o zákazku na poskytnutie služby zadávanú obstarávateľom (§ 4 ods. 2 písm. f)) a 5 923 000 EUR ak ide o zákazku na uskutočnenie stavebných prác (§ 4 ods. 2 písm. g)).

	V zmysle § 1 ods. 2 písm. t) sa zákon o verejnom obstarávaní nevzťahuje na zadávanie zákazky obstarávateľom podľa § 8, ktorej cena bez DPH je nižšia ako finančný limit podľa § 4 ods. 2 písm. f) a g).

	Na základe nariadenia komisie (ES) č. 1422/2007 finančné limity ustanovené zákonom o verejnom obstarávaní sa s účinnosťou od 1. 1. 2008 zmenili takto:

Ustanovenie zákona	Finan. limit uvedený	Finan. limit od	Prepočet	
č. 25/2006 Z.z.	v zákone (EUR)	od 1.1.2008 (EUR)	(Sk)	
§ 4 ods. 2 písm. f)	473 000	412 000	14 968 156	
§ 4 ods. 2 písm. g)	5 923 000	5 150 000	187 101 944	

	Pri zadávaní ostatných zákaziek, pod uvedené finančné limity postupuje DPMK a.s. podľa organizačnej smernice OS – 37 – Q (2. a 3. vydanie).

Nadlimitné zákazky

	V roku 2008 DPMK a.s. zadal 5 nadlimitných zákaziek. Pri výbere dodávateľov boli použité postupy verejnou súťažou a to:

1. Dodávka elektrickej energie pre rok 2009

-	úspešný uchádzač Východoslovenská energetika a.s., Košice s cenovou ponukou (za jednotku výkonu):

 - 1. kategória				2 796,00 Sk / MWh
 - 2. kategória – vysoká tarifa		3 290,00 Sk / MWh
           – nízka tarifa		2 010,00 Sk / MWh

2. Motorová nafta

-	úspešný uchádzač Slovnaft a.s., Bratislava s cenovou ponukou:

- štandardná nafta 		33,76 Sk/l
- špec. zimná nafta 		33,78 Sk/l

      	Predmetom zmluvy je dodávka 4 300 tis. litrov nafty.

3. Náhradné diely a príslušenstvo na autobusy typu IKARUS

-	úspešný uchádzač Berk s.r.o., Košice s cenovou ponukou 501 260,00 Sk (súčet jednotkových cien jednotlivých náhradných dielov a príslušenstva). Zmluva uzatvorená do 31. 12. 2009.

4. Autobusy

-	úspešný uchádzač Iveco Czech Republic a.s., Vysoké Mýto s cenovou ponukou:

- 1 ks autobus diesel 		  9 892 950,00 Sk
- 1 ks autobus CNG 		11 165 550,00 Sk
      
Predmetom zmluvy je dodávka 40 ks autobusov v období rokov 2008 – 2011 v predpokladanom množstve 20 ks autobusov diesel a 20 ks autobusov CNG.

5. Modernizácia električiek KT8D5 a T3

-	úspešný uchádzač PRAGOIMEX a.s., Praha s cenovou ponukou:

- 1 ks KT8D5 		  8 790 000,00 Sk
- 1 ks T3 		17 893 000,00 Sk

Predmetom zmluvy je modernizácia 8 ks električiek KT8D5 a 16 ks električiek T3.

Všetky ceny sú uvedené bez DPH.

	Kontrolou dokumentácie z verejného obstarávania nebolo zistené porušenie postupov v zmysle zákona o verejnom obstarávaní.

Ostatné zákazky

	Podľa Organizačnej smernice OS – 37 – Q výber dodávateľov na tovary a služby od 1 000 001,00 Sk do 14 968 156,00 Sk a stavebné práce od 4 000 001,00 Sk do 187 101 944,00 Sk sa zabezpečí na základe výberového konania prostredníctvom referátu verejného obstarávania.
	V roku 2008 bolo uskutočnených 19 výberových konaní. Kontrole bolo náhodným výberom podrobených 7 výberových konaní:

1.	Náhradné diely na trolejbusy typu 14TrM, 15Tr, 15TrM
2.	Náhradné diely na električky TATRA typu T3, KT8D5, T6A5
3.	Rekonštrukcia a modernizácia električkovej trate Most VSS – OC Branisko II. etapa
4.	Náhradné diely a príslušenstvo na autobusy typu KAROSA rady 7xx
5.	Náhradné diely a príslušenstvo na autobusy typu KAROSA rady 9xx
6.	Pneumatiky
7.	Oleje a mazivá

Náhradné diely na trolejbusy typu 14TrM, 15Tr, 15TrM

	Výzva na predloženie ponuky spolu so súťažnými podkladmi bola zaslaná 3 uchádzačom. V lehote na predkladanie ponúk boli doručené dve ponuky a to od SKD Praha s.r.o. a A – Z LOKOMAT s.r.o., Zvolen.

	Predmet zákazky bol rozdelený na tri časti. Každá časť sa vyhodnocovala osobitne. Cenové ponuky uchádzačov podľa jednotlivých častí boli nasledovné:

 	Časť 1 - mechanická	Časť 2 - elektrická	Časť 3 - sklá	
 	(Sk)	(Sk)	(Sk)	
SKD Praha	4 588 171,00	7 290 398,00	307 317,00	
A - Z LOKOMAT	7 033 155,40	10 253 301,50	345 312,00	

	Podľa zápisnice z kontroly splnenia podmienok účasti za dňa 11. 11. 2008 obidvaja uchádzači splnili podmienky účasti s tým, že uchádzač SKD Praha s.r.o. bude vyzvaný na doplnenie dokladu týkajúceho sa ekonomickej a finančnej spôsobilosti.

	Podľa zápisnice z vyhodnotenia ponúk zo dňa 11. 11. 2008 poradie úspešnosti (kritérium cena) bolo nasledovné: 	1. SKD Praha s.r.o.
			2. A-Z LOKOMAT s.r.o. Zvolen

a) SKD Praha s.r.o.

	V nadväznosti na rozhodnutie komisie bol listom č. 1547/2008/ÚGR/OP/Su zo dňa 13. 11. 2008 uchádzač SKD Praha s.r.o. požiadaný o doplnenie predložených dokladov pre splnenie podmienok účasti: § 27 ods. 1 písm. a) zákona – vyjadrenie peňažných ústavov, v ktorých má uchádzač vedené účty o schopnosti uchádzača plniť svoje finančné záväzky v originálnom vyhotovení alebo úradne overenou fotokópiou tohto dokumentu, nie staršieho ako 3 mesiace ku dňu predkladania ponuky. Požiadavka bola, aby vyjadrenie peňažného ústavu, v ktorom má uchádzač zriadený účet obsahovalo: - akú má klient (uchádzač) reputáciu, - ako si plní finančné záväzky za obdobie rokov 2006 a 2007. V prípade ak má uchádzač účty vo viacerých bankových inštitúciách, bola požadovaná banková informácia od každej z nich, a to vo vyššie uvedenom rozsahu.

	O vyššie uvedené bol uchádzač požiadaný z dôvodu, že v doklade z peňažného ústavu Česká sporiteľňa predloženého v ponuke nebolo uvedené ako si plní uchádzač  finančné záväzky za požadované roky. Doklad doplnený o požadované informácie bol uchádzačom doručený dňa                28. 11. 2008.

	Kontrolou dokumentácie z výberového konania bolo ďalej zistené, že mailom zo dňa 20. 11. 2008 bol uchádzač SKD Praha s.r.o. požiadaný o doplnenie jednotkových cien (kritérium) v zozname položiek pre ocenenie, ktorý bol uchádzačom zaslaný spolu s výzvou a súťažnými podkladmi, nakoľko komisiou bolo zistené, že v časti 1 – Mechanická časť nie je ocenených 12 položiek a v časti 2 – Elektrická časť nie ocenených taktiež 12 položiek.

	Aktualizovaný návrh kritérií (cena) bol uchádzačom doručený mailom 20. 11. 2008 a v písomnej forme (originál) dňa 1. 12. 2008: 	- mechanická časť	6 295 841 Sk
					- elektrická časť            10 514 856 Sk

Podľa súťažných podkladov časť A2 bod 2 druhý odstavec ďalšou podmienkou účasti vo výberovom konaní týkajúcou sa finančného a ekonomického postavenia bolo: - § 27 ods. 1 písm. d) – minimálna výška obratu za každý rok 2006, 2007 musí byť 1 300 tis. Sk, ktorú uchádzač preukazuje formou predloženia účtovnej závierky potvrdenej daňovým úradom alebo overenou kópiou. Splnenie požadovanej výšky obratu sa posudzovalo z položky „Tržby za predaj vlastných výrobkov a služieb“ výkazu ziskov a strát, resp. výkazu o príjmoch a výdavkoch.

Podľa predložených dokladov výška obratu z položky „Tržby za predaj vlastných výrobkov a služieb“ bola v roku 2006 v sume 495 tis. Kč a v roku 2007 v sume 72 tis. Kč.

b) A - Z LOKOMAT s.r.o., Zvolen

	Uchádzač A - Z LOKOMAT pri preukázaní splnenia podmienky účasti (§ 27 ods. 1 písm. a)) predložil dve bankové informácie, pričom jedna z nich a to banková informácia od Citibank (Slovakia) a.s. nespĺňala požiadavku v zmysle súťažných podkladov. Nebolo uvedené ako si plní uchádzač finančné záväzky za požadované roky (2006, 2007).

	Podľa súťažných podkladov časť V. Otváranie a vyhodnotenie ponúk bod 25.1. ods. 25.1.2. do procesu vyhodnocovania ponúk budú zaradené tie ponuky, ktoré zodpovedajú požiadavkám a podmienkam uvedeným vo výzve a súťažných podkladoch. V zmysle bodu 25.3. súťažných podkladov ponuka uchádzača, ktorá nebude spĺňať požiadavky podľa bodu 25.1. a  25.2. bude z výberového konania vylúčená. Uchádzačovi bude písomne oznámené vylúčenie jeho ponuky s uvedením dôvodu vylúčenia.

	Podľa súťažných podkladov časť III. Príprava ponuky bod 15 ods. 15.4. navrhovaná zmluvná cena musí obsahovať cenu za celý požadovaný predmet zákazky, súčet všetkých položiek, ktorý vychádza z ocenených položiek uchádzačom podľa výkazu položiek predloženého v súťažných podkladoch v časti B.2. - Opis predmetu zákazky. Uchádzač musí oceniť všetky položky uvedené v zozname položiek, v opačnom prípade bude uchádzač z výberového konania vylúčený.

	Ako vyplýva z uvedených zistení, DPMK a.s. pri vyhodnotení splnenia podmienok účasti nepostupoval v zmysle súťažných podkladov. Uchádzači nespĺňali podmienky účasti vo verejnom obstarávaní. Napriek tomu výber dodávateľa pokračoval formou elektronickej aukcie podľa súťažných podkladov a výzvy na predkladanie ponúk.

	Na základe výsledkov elektronickej aukcie boli uzatvorené kúpne zmluvy nasledovne:

-	SKD Praha s.r.o. na - mechanickú časť s cenou 		6 295 841,00 Sk bez DPH
                                       - sklá s cenou     		   	   307 121,00 Sk bez DPH

- 	A - Z LOKOMAT s.r.o. na elektrickú časť s cenou 	9 755 271,50 Sk bez DPH.

	Obdobné nedostatky pri vyhodnocovaní splnenia podmienok účasti boli zistené aj pri výberových konaniach na dodávku:

1. Náhradné diely na električky TATRA typu T3, KT8D5, T6A5

-	SKD TRADE a.s., Praha – banková informácia od Českej sporiteľne neobsahuje všetky informácie požadované v súťažných podkladoch – plnenie finančných záväzkov za roky 2006, 2007.
-	A – Z LOKOMAT s.r.o., Zvolen – banková informácia od Citibank (Slovakia) a.s. neobsahuje všetky informácie požadované v súťažných podkladoch – plnenie finančných záväzkov za roky 2006, 2007.
-	PRAGOIMEX a.s, Praha – doklady preukazujúce minimálne požadovanú výšku obratu (7 000 tis. Sk) nie sú potvrdené daňovým (finančným) úradom, tak ako to bolo požadované v súťažných podkladoch. Povinnosť splniť túto požiadavku bola potvrdená aj vo vysvetlení podmienok účasti vo verejnom obstarávaní zaslaného uchádzačom listom č. 1414/2008/ÚGR/OP/Su zo dňa         21. 10. 2008.

2. Náhradné diely a príslušenstvo na autobusy Karosa rady 7xx

-	Berk s.r.o., Košice – nesplnil podmienku účasti, keď výška obratu z položky Tržba za predaj vlastných výrobkov a služieb podľa Výkazu ziskov a strát bola v roku 2006 v sume 293 tis. Sk a v roku 2007 v sume 418 tis. Sk. Podľa súťažných podkladov bola požadovaná výška obratu za každý rok minimálne 5,6 mil. Sk.
-	Marián T. – MT, Prešov – nesplnil podmienku účasti, keď výška obratu z položky Tržby za predaj vlastných výrobkov a služieb podľa Výkazu ziskov a strát bola v roku 2006 v sume 3 706 tis. Sk. Podľa súťažných podkladov bola požadovaná minimálna výška obratu 5,6 mil. Sk.

3. Náhradné diely a príslušenstvo na autobusy typu Karosa rady 9xx

-	Marián T. – MT, Prešov – nesplnil podmienku účasti, keď výška obratu z položky Tržby za predaj vlastných výrobkov a služieb podľa Výkazu ziskov a strát bola v roku 2006 v sume   3 706 tis. Sk a v roku 2007 v sume 6 572 tis. Sk. Podľa súťažných podkladov bola požadovaná minimálna výška obratu za každý rok 8,4 mil. Sk.

Napriek skutočnosti, že uvedení uchádzači nespĺňali podmienky účasti vo verejnom obstarávaní stanovené v súťažných podkladoch, boli zaradení do ďalšieho vyhodnocovania. Kúpne zmluvy boli uzatvorené s úspešnými uchádzačmi spĺňajúcimi kritérium najnižšej ceny.

	Súčasťou správy o výsledku kontroly je písomné stanovisko generálneho riaditeľa DPMK a.s. Košice a opatrenia na odstránenie zistených nedostatkov uvedených v protokole o výsledku kontroly.

Košice, 8. 10. 2009

							Ing. Richard Hojer
   Hlavný kontrolór mesta Košice